Komisijos reglamentas (EB) Nr. 328/2004
2004 m. vasario 26 d.
nukrypstantis nuo Reglamento (EB) Nr. 1474/95, atidarančio tarifines kvotas kiaušinių sektoriuje ir kiaušinių albuminui bei nustatančio jų administravimą 2004 m.
EUROPOS BENDRIJŲ KOMISIJA
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo [1], ir ypač į jo 3 straipsnio 2 dalį, 6 straipsnio 1 dalį ir 15 straipsnį,
atsižvelgdama į 1975 m. spalio 29 d. Tarybos reglamentą (EEB) Nr. 2783/75 dėl bendros prekybos ovalbuminu ir laktalbuminu sistemos [2], ir ypač į jo 2 straipsnio 1 dalį, 4 straipsnio 1 dalį ir 10 straipsnį,
atsižvelgdama į 1996 m. birželio 18 d. Tarybos reglamentą (EB) Nr. 1095/96 dėl nuolaidų, pateiktų CXL sąraše, parengtame užbaigus derybas dėl GATT XXIV 6 straipsnio įgyvendinimo [3], ir ypač į jo 1 straipsnį,
kadangi:
(1) 2004 m. gegužės 1 d. Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimas į Europos Sąjungą turėtų leisti šioms šalims įgyti tokią pat, kaip ir esamų valstybių narių, teisę į tarifines kvotas kiaušinių sektoriuje, nustatytas Komisijos reglamentu (EB) Nr. 1474/95 [4]. Reikia suteikti galimybę nuo šių valstybių įstojimo dienos jų ūkio subjektams visateisiškai dalyvauti šiose kvotose.
(2) Kad nebūtų pažeista rinka iki ir po 2004 m. gegužės 1 d., dalies išmokėjimų grafikas, numatytas 2004 m. turi būti pakeistas, o kiekių paskirstymas pakoreguotas, tačiau nepakeičiant bendrų kiekių, numatytų tarptautiniais susitarimais, sudarytais remiantis GATT XXIII ir XXIV.6 straipsniais. Taip pat reikia pakeisti įgyvendinimo procedūrą pagal paraiškų pateikimo terminą.
(3) Todėl nuo dabar būtina numatyti priemonių, numatytų Reglamento (EB) Nr. 1474/95 2 straipsnyje ir 5 straipsnio 1 dalyje, pakeitimus ir koregavimus 2004 m.
(4) Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nukrypstant nuo Reglamento (EB) Nr. 1474/95 2 straipsnio, laikotarpiu nuo 2004 m. balandžio 1 d. iki birželio 30 d. kvotos bus paskirstytos taip:
E1 grupei:
a) 7 % laikotarpiu nuo 2004 m. balandžio 1 d. iki balandžio 30 d.;
b) 13 % laikotarpiu nuo 2004 m. gegužės 1 d. iki birželio 30 d.
E2 ir E3 grupėms:
a) 8 % laikotarpiu nuo 2004 m. balandžio 1 d. iki balandžio 30 d.;
b) 17 % laikotarpiu nuo 2004 m. gegužės 1 d. iki birželio 30 d.
2. Nukrypstant nuo Reglamento (EB) Nr. 1474/95 5 straipsnio 1 dalies, laikotarpiu nuo 2004 m. gegužės 1 d. iki birželio 30 d. licencijos paraiškos gali būti paduodamos per pirmąsias septynias gegužės mėnesio dienas.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. balandžio 1 d. iki birželio 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 26 d.